
Руковалац има нову обавезу, која је прописана ЗЗПЛ, да пре него што започне са обрадом, изврши процену утицаја предвиђених радњи обраде на заштиту података о личности, ако је вероватно да ће нека врста обраде, посебно употребом нових технологија и узимајући у обзир природу, обим, околности и сврху обраде, проузроковати висок ризик за права и слободе физичких лица.
Како би руковаоцима олакшао извршење наведене обавезе Повереник за информације од јавног значаја и заштиту података о личности је сачинио документ са смерницама за израду процене утицаја обраде на заштиту података о личности који у наставку објављујемо. 






ПРОЦЕНA УТИЦАЈА ОБРАДЕ НА ЗАШТИТУ ПОДАТАКА О ЛИЧНОСТИ


Одредбом члана 2. став 1. ЗЗПЛ („Службени гласник РС“ број 87/18) утврђено је да се тим законом обезбеђује заштита основних права и слобода физичких лица, а посебно њиховог права на заштиту података о личности.
У том циљу, у ЗЗПЛ су, поред осталог, прописане обавезе које се односе на руковаоце подацима, међу којима је и обавеза руковаоца да, пре него што започне са обрадом, изврши процену утицаја предвиђених радњи обраде на заштиту података о личности, ако је вероватно да ће нека врста обраде, посебно употребом нових технологија и узимајући у обзир природу, обим, околности и сврху обраде, проузроковати висок ризик за права и слободе физичких лица.
Процена утицаја обраде на заштиту података о личности (у даљем тексту: процена утицаја) је нов правни институт у правном систему Републике Србије, који је уређен чланом 54. ЗЗПЛ, а под којим се подразумева поступак у којем се, пре започињања обраде, система- тично и свеобухватно сагледава намера обраде података о личности, процењује неопходност и пропорционалност те обраде, идентификују ризици који могу угрозити права и слободе појединаца и одређују мере за отклањање или умањење ризика.
Под ризиком се, у овом контексту, подразумева догађај који може наступити услед радњи обраде, а који има потенцијал да проузрокује штету за права и слободе лица о чијим подацима је реч, тако да поступак процене утицаја, практично, представља помоћни инструмент за доношење одлука у вези са обрадом података.
О извршеној процени утицаја руковалац сачињава акт у писаној форми који, осим што треба да допринесе обезбеђењу заштите права и слобода физичких лица, треба и да помогне руковаоцима да, у складу са начелом „одговорност за поступање“ из члана 5. ЗЗПЛ, предоче испуњавање својих обавеза и поступање у складу са ЗЗПЛ.

Ко је дужан да изврши процену утицаја

Обавезу да изврши процену утицаја предвиђених радњи обраде на заштиту података о личности има руковалац.
Појам руковаоца дефинисан је чланом 4. став 1. тачка 8) ЗЗПЛ и под истим се подразумева физичко или правно лице, односно орган власти који самостално или заједно са другима одређује сврху и начин обраде.
Када два или више учесника у обради имају својство заједничких руковалаца у смислу члана 43. ЗЗПЛ, они морају на транспарентан начин одредити одговорност сваког од њих за поштовање обавеза прописаних ЗЗПЛ-ом, што се односи и на обавезу спровођења процене утицаја. Додатно, у акту о процени утицаја потребно је навести који од заједничких руковалаца је одговоран за спровођење процене утицаја у конкретном случају.
Руковалац може поверити трећем лицу израду акта о процени утицаја, али је одговорност за правилно вршење процене утицаја и даље поступање у складу са ЗЗПЛ увек на руковаоцу и исто се не може пренети на другог.
Процена утицаја треба да представља производ тимског рада у који је потребно укључити представнике свих организационих делова руковаоца чији је делокруг рада/послова у вези са намераваном обрадом.

Када се врши процена утицаја

Процена утицаја се врши пре започињања предвиђених радњи обраде, а препорука је да се процес на изради процене утицаја започне што је пре могуће током планирања обраде.
У случају да је обрада започета пре почетка примене ЗЗПЛ, руковалац нема обавезу да изврши процену утицаја, али је дужан да, у складу са чланом 41. ЗЗПЛ, континуирано предузима одговарајуће техничке, организационе и кадровске мере како би обезбедио да се обрада врши у складу са тим законом и био у могућности да то предочи, узимајући у обзир природу, обим, околности и сврху обраде, као и вероватноћу наступања ризика и ниво ризика за права и слободе физичких лица.

У којим случајевима је руковалац обавезан да изврши процену утицаја

Обавеза руковаоца да изврши процену утицаја не односи се на сваку намеравану обраду, већ само на ону обраду за коју постоји вероватноћа да ће проузроковати висок ризик за права и слободе физичких лица чији подаци о личности се обрађују.
У складу са чланом 54. став 2. ЗЗПЛ, ако више сличних радњи обраде могу проузроковати сличне високе ризике за заштиту података о личности, може се извршити заједничка процена. У том смислу, руковалац може извршити једну процену утицаја којом ће обухватити више поступака обраде које врши када су ти поступци слични у погледу природе, обима, околности, сврхе и ризика обраде, као што, под истим условом, више руковалаца може извршити једну процену утицаја. Спровођење једне (заједничке) процене утицаја потребно је образложити.
Случајеви у којима је спровођење процене утицаја обавезно одређени су ЗЗПЛ-ом и Одлуком о листи врста радњи обраде података о личности за које се мора извршити процена утицаја на заштиту података о личности и тражити мишљење Повереника за информације од јавног значаја и заштиту података о личности („Службени гласник РС“ бр. 45/19 и 112/20) коју је, у складу са својим законским овлашћењем, донео Повереник.
Осим у случајевима одређеним ЗЗПЛ-ом и Одлуком, руковалац је, у складу са одредбом члана 54. став 1. ЗЗПЛ, обавезан да изврши процену утицаја и у другим случајевима ако је вероватно да ће нека врста обраде, посебно употребом нових технологија и узимајући у обзир природу, обим, околности и сврху обраде, проузроковати висок ризик за права и слободе физичких лица.

1. Случајеви одређени ЗЗПЛ-ом

Чланом 54. став 4. ЗЗПЛ је прописано да се процена утицаја обавезно врши у случају:

1)	систематске и свеобухватне процене стања и особина физичког лица која се врши помоћу аутоматизоване обраде података о личности, укључујући и профилисање, на основу које се доносе одлуке од значаја за правни положај појединца или на сличан начин значајно утичу на њега;
2)	обраде посебних врста података о личности из члана 17. став 1.и члана 18. став 1. или података о личности у вези са кривичним пресудама и кажњивим делима из члана 19. ЗЗПЛ, у великом обиму;
3)	систематског надзора над јавно доступним површинама у великој мери.

2.	Случајеви одређени Одлуком о листи врста радњи обраде података о личности за које се мора извршити процена утицаја на заштиту података о личности и тражити мишљење Повереника за информације од јавног значаја и заштиту података о личности

Одлуком о листи врста радњи обраде података о личности за које се мора извршити процена утицаја на заштиту података о личности и тражити мишљење Повереника за информације од јавног значаја и заштиту података о личности, у тачки 2. је, уз случајеве одређене ЗЗПЛ-ом, одређено још шест случајева када се процена утицаја мора извршити. 
То су случајеви:
1)	обраде података о личности деце и малолетника у сврху профилисања, аутоматизованог одлучивања или за маркетиншке сврхе;
2)	употребе нових технологија или технолошких решења за обраду података о личности или са могућношћу обраде података о личности који служе за анализу или предвиђање економске ситуације, здравља, склоности или интересовања, поузданости или понашања, локације или кретања физичких лица;
3)	обраде података о личности на начин који укључује праћење локације или понашања појединца у случају системске обраде података о комуникацији насталих употребом телефона, интернета или других средстава комуникације;
4)	обраде биометријских података у циљу јединствене идентификације запослених од стране послодавца и у другим случајевима обраде података о личности запослених од стране послодавца употребом апликација или система за праћење њиховог рада, кретања, комуникације и сл.;
5)	обраде података о личности укрштањем, повезивањем или провером подударности из више извора;
6)	обраде посебних врста података о личности у сврху профилисања или аутоматизованог одлучивања.

С обзиром на то да ЗЗПЛ не одређује значење израза „систематска и свеобухватна процена“, „стања и особина физичког лица“ и др, нити даје овлашћење за доношење подзаконског акта којим би се ова материја ближе уредила, Повереник је, узимајући у обзир смернице које се у вези са овом материјом примењују у Европској унији, мишљења да се под појмом „систематска процена“ подразумева свака процена стања и особина одређеног лица која се врши у одређеним интервалима, одређеном временском периоду који траје дуже или који се понавља у дефинисаном периоду или која се врши константно или периодично, која се врши према одређеном систему који је унапред договорен, који је организован или методичан, која је одређена као део општег плана за прикупљање података или која се спроводи као део неке стратегије, док се под појмом „свеобухватна процена“ подразумева обимна процена стања или особина одређеног лица, или целокупна процена одређеног аспекта нечијег живота. Израз „стања и особина физичког лица“ треба, у интересу физичког лица, тумачити широко, и под истим подразумевати како здравствено стање (физичко или ментално), социјално стање, економско стање, тако и свако друго стање или аспект, односно својство физичког лица.
За постојање обавезе вршења процене утицаја, битно је да се процена стања или особина врши помоћу аутоматизоване обраде, укључујући и профилисање, и да се на основу исте доносе одлуке од значаја за правни положај појединца или на сличан начин значајно утичу на њега.
Одредбама члана 4. тачка 5) ЗЗПЛ одређено је да израз „профилисање“ означава сваки облик аутоматизоване обраде који се користи да би се оценило одређено својство личности, посебно у циљу анализе или предвиђања радног учинка физичког лица, његовог економског положаја, здравственог стања, личних склоности, интереса, поузданости, понашања, локације или кретања. Профилисање не подразумева да свака радња обраде мора бити извршена искључиво на аутоматизован начин, али мора укључивати неки облик аутоматизоване обраде. У овом контексту потребно је имати у виду и то да не доводи свако класификовање појединаца до профилисања, већ оно које се користи да би се оценило одређено својство личности.
За постојање обавезе вршења процене утицаја, потребно је и да процена стања и особина физичког лица која се врши помоћу аутоматизоване обраде података о личности, укључујући и профилисање, доводи до одлуке која је од значаја за правни положај појединца, или на сличан начин значајно утиче на њега. Под „одлуком од значаја за правни положај појединца“ подразумева се одлука која утиче на права и слободе, односно обавезе тог лица, или на предузимање правних радњи, док под „одлуком која на сличан начин значајно утиче на појединца“ треба подразумевати одлуку која је, по својим последицама, једнако важна за то лице, односно да одлука има потенцијал да значајно утиче на околности, понашање или одлуке појединца, или да може да доведе до његове дискриминације.
Сагласно члану 17. став 1. ЗЗПЛ, у категорију посебних врста података о личности спадају подаци којима се открива расно или етничко порекло, политичко мишљење, верско или филозофско уверење, чланство у синдикату, генетски подаци, биометријски подаци који се обрађују у циљу јединствене идентификације лица, подаци о здравственом стању и подаци о сексуалном животу или сексуалној оријентацији физичког лица.
Под систематским надзором треба подразумевати обраду која укључује све облике посматрања, праћења или контроле физичких лица, било у онлајн или офлајн окружењу.
Приликом одређивања да ли се обрада врши „у великом обиму“, односно „у великој мери“ требало би узети у обзир параметре као што су: број лица чији се подаци обрађују, односно њихов удео у релевантном становништву, број и обим података који се обрађују, дужина трајања обраде, географско подручје на коме се врши обрада и сл.
Природа, обим, околности и сврха обраде су поред осталог, фактори који се морају узети у обзир приликом спровођења процене утицаја обраде, међутим исти нису дефинисани ЗЗПЛ-ом, те у наставку дајемо објашњење наведених појмова.
Природа обраде је појам који се односи на контекст обраде и, следствено томе, у себи садржи више параметара, тако да обухвата релевантне аспекте конкретног случаја обраде. Руковалац, приликом одређивања природе обраде, треба да размотри које се врсте радњи обраде врше и на који начин, која је врста података о личности који се обрађују укључујући и то да ли се обрађују посебне врсте података о личности или подаци о личности у вези са кривичним пресудама и кажњивим делима, на које категорије лица се подаци односе, да ли се обрађују подаци малолетних лица или других осетљивих категорија (нпр. стара лица, пацијенти, незапослена лица, особе са инвалидитетом и др.), који је правни основ обраде (нпр. пристанак лица, уговор са лицем, правна обавеза или законом прописано овлашћење руковаоца и др.), да ли се подаци о личности преносе у другу државу или међународну организацију и уз које механизме обезбеђивања примереног нивоа заштите података о личности (чл.63.-71. ЗЗПЛ), да ли руковалац има одређено лице за заштиту података о личности, те сви други параметри који могу бити од значаја у конкретном случају.
Обим обраде је појам који обухвата количину и разноврсност података, да ли се обрада односи и на посебне врсте података о личности или податке у вези са кривичним пресудама и кажњивим делима, колико често ће се подаци обрађивати, трајање обраде, на колико лица ће се обрада односити, које географско подручје ће обрада обухватити и сл.
Околности обраде је појам који обухвата факторе који могу бити од утицаја на намеравану обраду, као што су нпр. извор података (лице о чијим подацима је реч или други субјект и који), однос руковаоца са лицем чији подаци се обрађују (нпр. да ли постоји однос субординације; да ли се ради о односу послодавац-запослени и сл.), у којој мери лица чији подаци се обрађују имају контролу над својим подацима, да ли су намеравана обрада и начин обраде очекивани од стране лица, да ли постоји ранија пракса са истом или сличном врстом обраде, на који начин ће руковалац пружити информације о обради и сл.
Сврха обраде је централни појам сваког појединачног случаја обраде података о личности, који даје одговор на питање зашто је у датом случају неопходно да руковалац врши обраду.

Обавезни елементи процене утицаја

Сагласно члану 54. став 6. ЗЗПЛ, процена утицаја најмање мора да садржи:
1)	свеобухватан опис предвиђених радњи обраде и сврху обраде, укључујући и опис легитимног интереса руковаоца, ако он постоји;
2)	процену неопходности и сразмерности вршења радњи обраде у односу на сврхе обраде;
3)	процену ризика за права и слободе лица на које се подаци односе из става 1. овог члана;
4)	опис мера које се намеравају предузети у односу на постојање ризика, укључујући механизме заштите, као и техничке, организационе и кадровске мере у циљу заштите податка о личности и обезбеђивања доказа о поштовању одредби овог закона, узимајући у обзир права и легитимне интересе лица на које се подаци односе и других лица.

1)	Свеобухватан опис предвиђених радњи обраде и сврха обраде, укључујући и опис легитимног интереса руковаоца, ако он постоји

У овом делу акта о процени утицаја потребно је описати/навести:
–	цео процес обраде, односно детаљно објаснити планиране активности у вези са обрадом;
–	како се подаци прикупљају и ко је извор података (непосредно од лица, или од других субјеката и којих);
–	који је однос руковаоца са лицима на која се подаци односе;
–	категорија лица чији се подаци обрађују (нпр. запослени, клијенти, пацијенти, ученици и др.);
–	да ли обрада обухвата податке о деци и малолетним лицима или о некој од осетљивих категорија становништва (нпр. стара лица, незапослена лица, пацијенти, особе са инвалидитетом и др.);
–	колико лица ће бити обухваћено намераваном обрадом (укупан број или удео у одређеној категорији становништва);
–	колико често ће се подаци обрађивати (да ли је обрада континуирана или периодична, у ком интервалу се врши и сл.);
–	које географско подручје ће обрада обухватати;
–	сврху обраде;
–	које врсте података ће се обрађивати, укључујући и то да ли ће се обрађивати посебне врсте података о личности из члана 17. ЗЗПЛ или подаци о личности у вези са кривичним пресудама и кажњивим делима из члана 19. ЗЗПЛ;
–	правни основ обраде података у смислу члана 12. ЗЗПЛ;
–	уколико ће се обрађивати посебне врсте података или подаци о личности у вези са кривичним пресудама и кажњивим делима, навести који додатни услов ће бити испуњен из члана 17. став 2. односно 19. ЗЗПЛ;
–	који су учесници у обради и њихово својство у смислу ЗЗПЛ (руковалац, заједнички руковаоци, обрађивач, прималац), на који начин су регулисани њихови међусобни односи;
–	дужности заједничких руковалаца и обрађивача који учествују у обради, уколико постоје;
–	које радње обраде ће бити вршене (прикупљање, бележење, разврставање, груписање, похрањивање, мењање, откривање, достављање и/или друге радње у смислу члана 4. став 1. тачка 3) ЗЗПЛ);
–	уколико је правни основ обраде легитимни интерес у смислу члана 12. став 1. тачка 6) ЗЗПЛ, потребно је дати детаљан опис тог легитимног интереса као правног основа обраде података о личности. Ближе о томе можете наћи у одговорима Повереника на најчешће постављена питања у вези са применом члана 12. став 1. тачка 6) Закона, доступним на интернет страници Повереника: www.poverenik.rs .
–	предности и користи које обрада може да има како за руковаоца, тако и за лица на које се подаци односе и/или за друштво у целини;
–	да ли ће се подаци преносити у другу државу или међународну организацију, коме (навести назив/пословно име и адресу), у коју конкретно државу/ међународну организацију (навести назив) и по ком правном основу и које су мере заштите права лица приликом таквог преноса података;
–	начин чувања података (нпр. у електронском и/или папирном облику)
–	рок чувања података;
–	техничке, организационе и кадровске мере заштите података;
–	све остале информације које су неопходне за потпуно разумевање намераване обраде.

2)	Процена неопходности и сразмерности вршења радњи обраде у односу на сврху обраде

У овом делу акта о процени утицаја потребно је описати/навести зашто је намеравана обрада неопходна и образложити сразмерност предвиђених радњи обраде у односу на сврху. Процена неопходности и сразмерности вршења радњи обраде у односу на сврху обраде подразумева да руковалац размотри параметре као што су:
–	да ли намеравана обрада заиста доприноси остварењу сврхе обраде и на који конкретно начин. У том смислу потребно је узети у обзир правни основ обраде, посебне прописе у одређеној области/делатности на коју се обрада односи, предвиђене мере заштите података;
–	да ли се сврха обраде може постићи и без намераване обраде, а уколико руковалац оцени да то није могуће, исто је потребно образложити (нпр. које конкретно последице би наступиле уколико би обрада изостала и који циљеви руковаоца у таквом  случају не би били остварени);
–	да ли се иста сврха може остварити на мање инвазиван начин по приватност и друга права и слободе физичких лица (нпр. употребом мањег обима података, или друге врсте података, мање инвазивним начином обраде и сл.), а уколико руковалац оцени да то није могуће, исто је потребно образложити.

3)	Процена ризика за права и слободе лица на које се подаци односе

У овом делу акта о процени утицаја руковалац треба да идентификује, опише и изврши анализу ризика, тј. да препозна и опише догађаје који могу изазвати одређену последицу-штету за права и слободе лица, њихов извор (порекло) и разлог појављивања, као и штетне последице које би могле настати уколико би се ти догађаји реализовали.
Потом је потребно извршити евалуацију ризика, тј. проценити њихов ниво.
Начин вршења процене ризика није одређен ЗЗПЛ-ом, па је то ствар интерне одлуке руковаоца. Оно што, међутим, произлази из одредаба члана 54. став 1. ЗЗПЛ, јесте да у вршењу процене ризика треба узети у обзир вероватноћу наступања одређеног догађаја и висину штетне/их последице/а које тај догађај може изазвати. Вероватноћа наступања одређеног догађаја представља меру извесности догађања, док висина штетних последица представља озбиљност могућег утицаја догађаја на права и слободе лица која се огледа у значају могућег губитка/ умањења права.
Ризике за права и слободе лица чији се подаци обрађују не треба ограничити само на оне догађаје који имају потенцијал да утичу на право на заштиту података о личности, већ треба обухватити и друге догађаје до којих може доћи приликом обраде, а који могу довести до губитка/умањења било ког људског права или слободе појединца, попут права на слободу изражавања, слободу мисли, савести и вероисповести, слободу кретања, слободу удруживања и др.

4)	Опис мера које се намеравају предузети у односу на постојање ризика

Пошто идентификује ризике које намеравана обрада може да проузрокује по права и слободе лица на које се подаци односе и одреди њихов ниво, потребно је да руковалац утврди мере које се намеравају предузети у односу на те ризике.
Мере могу бити техничке, организационе и кадровске.
Да би се руковалац определио за мере које су у конкретном случају одговарајуће, морају се узети у обзир ризици, њихов ниво и извори, као и други релевантни аспекти обраде, као што су природа, обим, околности и сврха обраде.
У зависности од утврђеног стања, мере, примера ради, могу укључивати следеће:
–	доношење једног или више интерних аката;
–	уређивање интерних процедура и овлашћења у вези са обрадом;
–	обуку лица ангажованих на пословима обраде;
–	опредељење за обраду мањег броја података или података друге врсте;
–	краћи рок чувања података;
–	избор технолошких средстава која омогућавају бољу заштиту и др.

Након утврђивања мера, потребно је поново одредити ниво ризика, односно проценити колики би био ниво ризика након примењених мера-тзв. преостали ризик, те, у зависности од исхода процене, размотрити могућност предузимања додатних мера и/или одустајања од обраде.
Уколико након извршене процене утицаја руковалац одлучи да отпочне намеравану обраду, предвиђене мере се имплементирају у поступак обраде и током трајања обраде се врши провера да ли те мере остварују очекиване резултате.
Руковалац је дужан да документује имплементацију мера и резултате које оне дају. Ако предвиђене мере не остварују очекиване резултате, или ако се установи постојање нових ризика, неопходно је поново спровести процену утицаја, уз опредељивање додатних мера. Процена утицаја није једнократни акт, већ је то континуирани процес који се одвија све време трајања одређене обраде података о личности, те је руковалац дужан да према потреби, а најмање ако дође до промене нивоа ризика, провери да ли се обрада врши у складу са извршеном проценом утицаја и да ли имплементиране мере и даље дају потребне резултате.


Мишљење лица на које се подаци односе

У складу са чланом 54. став 11. ЗЗПЛ, руковалац, према потреби, од лица на које се подаци односе, или њихових представника, тражи мишљење о радњама обраде које намерава да врши, не доводећи у питање заштиту пословних или јавних интереса или безбедност радњи обраде.
Према томе, иако не постоји законска обавеза да у сваком случају консултује лица чији се подаци обрађују, препорука је да руковалац, кад год је могуће, затражи мишљење о радњама обраде које намерава да врши од лица на која се ти подаци односе, или њихових представника (нпр. синдиката, удружења грађана и сл.). Уколико руковалац сматра да није могуће, или није потребно тражити мишљење лица на које се подаци односе, или њихових представника, или да би тражење мишљења могло да угрози његове пословне активности, односно јавни интерес или безбедност обраде, то би требало навести и на одговарајући начин образложити у акту о процени утицаја.
Начин на који ће руковалац затражити мишљење лица на које се подаци односе није детерминисан, већ га руковалац одређује у зависности од околности случаја. Тако, примера ради, руковалац може организовати спровођење анкете међу потенцијалним корисницима својих услуга, или на други начин омогућити заинтересованим лицима да се о томе изјасне.
Уколико се одлука руковаоца разликује од мишљења лица на које се подаци односе или њихових представника, потребно је исто забележити и образложити одлуку руковаоца да ипак започне процес обраде упркос томе што постоји другачије мишљење тих лица.


Мишљење лица за заштиту података о личности

Одредбом члана 54. став 3. ЗЗПЛ утврђено је да је руковалац дужан да приликом процене утицаја затражи мишљење лица за заштиту података о личности, ако је оно одређено.
Ово значи да је руковалац, који у складу са одредбама члана 56. став 2. ЗЗПЛ има обавезу да одреди лице за заштиту података о личности, као и руковалац који формалноправно нема ту обавезу али је добровољно одредио лице за заштиту података о личности, дужан да приликом процене утицаја затражи мишљење тог лица. У супротном, процена утицаја не би била извршена у складу са ЗЗПЛ.
Приликом давања мишљења лице за заштиту података о личности треба да узме у обзир питања као што су: да ли је у конкретном случају потребно спровести процену утицаја, на који начин би било најбоље спровести процену утицаја, да ли спроведена процена утицаја садржи све неопходне елементе, који би били ризици које намеравана обрада може да проузрокује и које мере заштите би биле потребне како би се идентификовани ризици умањили, да ли је потребно применити неке додатне мере заштите, да ли на основу тако спроведене процене утицаја може да се започне са намераваном обрадом или је потребно затражити претходно мишљење Повереника, као и друга питања која могу бити значајна како би се процена утицаја извршила у складу са прописима и како би руковалац у највећој могућој мери обезбедио заштиту права и слобода физичких лица чији се подаци обрађују.
Лице за заштиту података о личности треба да дâ своје мишљење у писаној форми.
У случају неприхватања мишљења лица за заштиту података о личности, неопходно је да руковалац наведе разлоге неприхватања, као и да оправда и документује своју одлуку.
Улога лица за заштиту података о личности јесте и да прати процес обраде након спроведене процене утицаја, односно да прати да ли се процес обраде одвија у складу са наведеним у процени утицаја, као и да скрене пажњу руковаоцу уколико постоје одступања у поступању у односу на описано у процени утицаја и упозори на евентуалне пропусте.
Више о правима и дужностима лица за заштиту података о личности можете пронаћи на интернет страници Повереника www.poverenik.rs у делу „Заштита података“, или на линку https://bit.ly/45iRRhr односно у брошури која је саставни део ове публикације.


Претходно мишљење Повереника

Чланом 55. став 1. ЗЗПЛ прописано је да је руковалац дужан да затражи мишљење Повереника пре започињања радње обраде, ако процена утицаја на заштиту података о личности, која је извршена у складу са чланом 54. тог закона, указује да ће намераване радње обраде произвести висок ризик ако се не предузму мере за умањење ризика. Према томе, не постоји обавеза руковаоца да затражи претходно мишљење Повереника о свакој намераваној обради за коју је извршио процену утицаја. Само уколико процена утицаја, извршена у складу са ЗЗПЛ, указује да ће намераване радње обраде произвести висок ризик и након предузимања мера за њихово умањење, тј. да је и преостали ризик висок, руковалац је дужан да затражи претходно мишљење Повереника пре него што започне обраду.
У том случају руковалац је дужан да Поверенику, уз захтев за мишљење, и извршену процену утицаја достави податке о:
1)	дужностима руковаоца и, ако постоје, заједничких руковаоци и обрађивача који учествују у обради, посебно ако се ради о обради која се врши унутар групе привредних субјеката;
2)	сврхама и начинима намераване обраде;
3)	техничким, организационим и кадровским мерама, као и механизмима заштите права и слобода лица на које се подаци односе у складу са овим законом;
4)	контакт подацима лица за заштиту података, ако је оно одређено;
5)	свим другим информацијама које затражи Повереник.

Обавезни елементи процене утицаја обраде коју врше надлежни органи у посебне сврхе

У складу са одредбама члана 54. став 8. ЗЗПЛ, процена утицаја обраде коју врше надлежни органи у посебне сврхе најмање мора да садржи:
–	свеобухватан опис предвиђених радњи обраде;
–	процену ризика по права и слободе лица на које се подаци односе;
–	опис мера које се намеравају предузети у односу на постојање ризика, укључујући механизме заштите, као и техничке, организационе и кадровске мере у циљу заштите податка о личности и обезбеђивања доказа о поштовању одредби овог закона, узимајући у обзир права и легитимне интересе лица на које се подаци односе и других лица.

Појам „надлежни органи“ дефинисан је чланом 4. тачка 26) ЗЗПЛ, и под истим се подразумевају органи власти који су надлежни за спречавање, истрагу и откривање кривичних дела, као и гоњење учинилаца кривичних дела или извршење кривичних санкција, укључујући и заштиту и спречавање претњи јавној и националној безбедности и правно лице које за вршење наведених послова овлашћено законом.
 


Претходно мишљење Повереника уколико се ради о процени утицаја обраде коју врше надлежни органи у посебне сврхе

У складу са одредбама члана 55. став 3. ЗЗПЛ, ако обраду врши надлежни орган у посебне сврхе, руковалац, односно обрађивач је дужан да затражи мишљење Повереника пре започињања радњи обраде које ће довести до стварања нове збирке података у случају да:
1)	процена утицаја на заштиту података о личности, која је извршена у складу са чланом 54. ЗЗПЛ, указује да ће намераване радње обраде произвести висок ризик ако се не предузму мере за умањење ризика;
2)	врста обраде, а посебно ако се користе нове технологије, механизми заштите или поступци, представљају висок ризик за права и слободе лица на које се подаци односе.

Уз захтев за мишљење, руковалац је дужан да Поверенику, поред извршене процене утицаја, достави и податке о:
1)	дужностима руковаоца, и, ако постоје, заједничких руковаоца и обрађивача који учествују у обради, посебно ако се ради о обради која се врши унутар групе привредних субјеката;
2)	сврхама и начинима намераване обраде;
3)	техничким, организационим и кадровским мерама, као и механизмима заштите права и слобода лица на које се подаци одно се у складу са овим законом;
4)	контакт подацима лица за заштиту података, ако је оно одређено;
5)	свим другим информацијама које затражи Повереник.

Поступање Повереника по захтеву за давање претходног мишљења

У случају да Повереник, поступајући по захтеву за давање претходног мишљења поднетом у складу са ЗЗПЛ, сматра да би намераване радње обраде могле да повреде одредбе ЗЗПЛ, а посебно ако руковалац није на одговарајући начин проценио или умањио ризик, Повереник је обавезан да у року од 60 дана од дана пријема захтева достави писмено мишљење руковаоцу (или обрађивачу, ако је он поднео захтев), као и да по потреби искористи инспекцијска и друга овлашћења из члана 79. ЗЗПЛ. Поменути рок може бити продужен за 45 дана, узимајући у обзир сложеност намераваних радњи обраде, а Повереник је дужан да о одлагању и разлозима за одлагање давања мишљења упозна руковаоца (или обрађивача, ако је он поднео захтев), у року од 30 дана од пријема захтева за мишљење. Наведени рокови не теку док Повереник не добије све тражене информације које су неопходне за давање мишљења.

Објављивање процене утицаја

ЗЗПЛ-ом није предвиђено обавезно објављивање акта о процени утицаја, међутим, иако ово објављивање не представља формалну обавезу руковаоца, препорука је да руковалац, у сваком конкретном случају размотри могућност да, на погодан начин, тај акт, или део акта, или његов сажетак, учини доступним заинтересованим лицима (нпр. објављивањем на својој интернет презентацији или на други начин).
Ово стога што би објављивање (дела/сажетка) акта о процени утицаја, с обзиром на његову садржину, допринело транспарентности обраде и изградњи поверења у руковаоца, што посебно може бити значајно у случајевима обраде коју врши орган власти.

Казне за неизвршење обавеза у вези са проценом утицаја

У складу са одредбама члана 95. став 1. тач. 26) и 27) ЗЗПЛ неизвршавање обавезе процене утицаја на начин предвиђен чланом 54. тог закона, као и неподношење захтева за давање мишљење Повереника пре започињања радње обраде у складу са чланом 55. ст. 1. и 3. ЗЗПЛ, представља прекршај, за који је предвиђена новчана казна у износу од 50.000 до 2.000.000 динара – за руковаоца, односно обрађивача који има својство правног лица, односно у износу од 20.000 до 500.000 динара – за предузетника, те у износу од 5.000 до 150.000 динара за физичко лице, односно одговорно лице у правном лицу, државном органу, односно органу територијалне аутономије и јединице локалне самоуправе, као и одговорно лице у представништву или пословној јединици страног правног лица.

Процена утицаја у поступку припреме закона

Одредбама члана 54. став 12. ЗЗПЛ утврђено је да, ако се посебним законом прописују поједине радње обраде, односно групе радњи обраде, а обрада се врши у складу са чланом 12. став 1. тачка 3) или тачка 5) тог закона, па је процена утицаја на заштиту података о личности већ извршена у оквиру опште процене утицаја приликом доношења закона, ст. 1. до 9. тог члана се не примењује, осим ако се утврди да је неопходно извршити нову процену.
Имајући у виду цитиране одредбе ЗЗПЛ, а полазећи од тога да се, у случајевима у којима је обрада неопходна у циљу поштовања правних обавеза руковаоца, односно у циљу обављања послова у јавном интересу или извршења законом прописаних овлашћења руковаоца, у смислу члана 12. став 1. тач. 3) и 5) ЗЗПЛ, правни основ за обраду одређује законом, процену утицаја обраде потребно је извршити у што ранијој фази припреме закона, како би било избегнуто усвајање нејасних, непрецизних и/или неадекватних решења, чији се недостаци не могу отклонити каснијом проценом утицаја.
Стога би било сврсисходно да предлагачи закона, у фази припреме закона који се, поред осталог, односе на обраду података о личности, сачине и акт о процени утицаја обраде, у складу са ЗЗПЛ.
